Marikana-mynwerkers dreig om huise onwettig te besetArgieffoto. Die Noordwes-portefeuljekomitee oor plaaslike regering en menslike nedersetting het Vrydag ŉ oorsigbesoek by die Marikana-behuisingsprojek gedoen. Volgens Eric Mondleki, ŉ wykskomiteelid verantwoordelik vir infrastruktuur, is mynwerkers, spesifiek dié van Lonmin, onder die indruk dat die huise vir hulle gebou is. “Hulle verstaan dat hulle nie die HOP-huise kan bewoon nie, maar sê indien hulle nie kamers in die huise gegee word nie gaan hulle die deure oopskop en die huise onwettig beset,” het Mondleki gesê. “Hulle weet die stuk grond behoort aan Lonmin en dat die myn beloof het om dit te ontwikkel en huise vir hulle te bou. Nou word die huise gebou en hulle dink die huise is vir hulle. Dit is ŉ ernstige probleem wat nou aandag moet kry.” Die Noordwes-regering het R462 miljoen toegeken vir die oprig van huise. Die regering wil ŉ totaal van 2 658 wonings bou, waaronder 535 HOP-huise, 2 089 gesubsidieerde huurwoonstelle en 34 gefinansierde huise wat gekoppel is aan ŉ individuele subsidieprogram. Mondleki het aan Motlalepule Rosho, voorsitter van die komitee, voorgestel dat ŉ vergadering gereël moet word waar Lonmin teenwoordig is en dat die myn voorgesê moet word om met sy werknemers te kommunikeer en vir hulle te sê dat hulle nie net huise gaan kry omdat hulle by die myn werk nie. “Die probleem is dat toe die grond aan die regering geskenk is, die werkers nie amptelik ingelig is oor die nuwe ontwikkeling nie. Lonmin moet dit aan sy werkers kommunikeer.” In die weste van Marikana, ŉ klipgooi van Lonmin se Karee-myn, is daar plakkershutte in byna elke erf. “Dit is agterplaasbewoners, die meeste is mynwerkers. Hulle huur ‘n eenkamerplakkershut en het geen privaatheid nie. ’n Mens kan die frustrasie wat hierdie werkers ervaar verstaan,” het Mondleki gesê.